บอร์ด NDR อนุมัติลงทุนโซลาร์รูฟ 1 MW สำหรับใช้ในโรงงาน คาดเริ่มผลิต H2/59
บอร์ด NDR อนุมัติลงทุนโซลาร์รูฟ 1 MW สำหรับใช้ในโรงงาน คาดเริ่มผลิต H2/59
18 ก.พ. 2559

นายชัยสิทธิ์ สัมฤทธิวณิชชา กรรมการผู้จัดการ บริษัท เอ็น.ดี.รับเบอร์ จำกัด (มหาชน) หรือ NDR เปิดเผยว่า ที่ประชุมคณะกรรมการบริษัทฯมีมติอนุมัติการดำเนินโครงการติดตั้งแผงโซลาร์เซลล์ (Solar Roof) เพื่อผลิตกระแสไฟฟ้า กำลังการผลิต 1 เมกะวัตต์ สำหรับใช้ภายในโรงงาน พร้อมอนุมัติการขอกู้ยืมเงิน เพื่อลงทุนในโครงการดังกล่าว สูงสุดไม่เกิน 50,000,000 บาท โดยคาดว่าจะช่วยลดต้นทุนได้กว่า 10% ต่อปีของต้นทุนค่าไฟฟ้า
สำหรับโครงการดังกล่าวจะขอสิทธิประโยชน์ทางภาษีจากทางสำนักงานคณะกรรมการการส่งเสริมการลงทุน (BOI) ซึ่งคาดว่าจะได้รับอนุมัติภายในครึ่งปีแรก จากนั้นจะดำเนินการติดตั้ง โดยจะใช้ระยะเวลาราว 2-3 เดือน และคาดว่าจะสามารถดำเนินการผลิตไฟฟ้าได้ในครึ่งปีหลังนี้
ในปีนี้ บริษัทฯตั้งเป้ารายได้ในปี 2559 ไว้ที่ 1,000 ล้านบาท จากแผนการที่จะรุกตลาดในประเทศด้วยผลิตภัณฑ์ใหม่ โดยคาดว่าจะเปิดตัวผลิตภัณฑ์ใหม่ได้ภายในไตรมาส 2/2559 นี้ ซึ่งมั่นใจว่าจะได้รับการตอบรับเป็นอย่างดี เพราะเป็นนวัตกรรมใหม่ที่ยังไม่เคยมีในตลาด นอกจากนี้ ในส่วนของตลาดต่างประเทศจะเพิ่มรายได้จากตลาดอินเดียที่มีกำลังซื้อมหาศาล โดยปัจจุบันอยู่ระหว่างเจรจาโมเดลรุ่นใหม่ ซึ่งคาดว่าจะได้ข้อสรุปภายในปีนี้
สำหรับผลประกอบการในปี 2558 บริษัทฯมีรายได้รวม 796 ล้านบาท จากปีก่อนที่มีรายได้รวม 792 ล้านบาท ขณะที่มีกำไรสุทธิ 34 ล้านบาท จากปีก่อนที่มีกำไรสุทธิ 46 ล้านบาท